Diari Oficial de la Generalitat Valenciana


Sumari del DOGV 6168, del 18-12-2009 (2009/14847)

ORDRE de 4 de desembre de 2009, de la Conselleria d'Economia, Hisenda i Ocupació, per la qual s'establixen les bases reguladores per a la concessió d'ajudes per al suport a la formació sectorial de treballadors i treballadores de la indústria tèxtil i de la confecció de la Comunitat Valenciana, i es convoquen per a l'exercici de 2009.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6168

Data del DOGV
:   18-12-2009

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2009/14100


Data del document
:   04-12-2009

Organisme emissor
:   Conselleria d'Economia, Hisenda i Ocupació

Tipus de document
:   Ordre

Anàlisi jurídica

 Descriptors 

:   * ajuda pública
    * suport econòmic
    * formació professional
    * indústria tèxtil

ORDRE de 4 de desembre de 2009, de la Conselleria d'Economia, Hisenda i Ocupació, per la qual s'establixen les bases reguladores per a la concessió d'ajudes per al suport a la formació sectorial de treballadors i treballadores de la indústria tèxtil i de la confecció de la Comunitat Valenciana, i es convoquen per a l'exercici de 2009. [2009/14644]  
PREÀMBUL  
I  
Els sectors tèxtil i de la confecció tenen una especial rellevància en l'activitat i l'ocupació industrial a la Comunitat Valenciana i, especialment, en determinades comarques del seu territori.  
Estos sectors han experimentat a partir de 2001 especials dificultats en matèria de producció i d'ocupació, causades per distintes circumstàncies que han incidit sobre l'oferta i la demanda i que impliquen, entre altres conseqüències, la consolidació de nous competidors, i són significativament greus els efectes de la liberalització comercial produïda després de l'Acord Multifibres de 2005 que, a pesar dels diferents acords comercials aconseguits, ha repercutit molt negativament en les empreses i treballadors d'estos sectors.  
Com a conseqüència del nou escenari internacional que es configura després de la liberalització del comerç internacional del sector tèxtil, els ministeris de Treball i Assumptes Socials i de Ciència i Tecnologia d'un costat, i d'un altre les organitzacions empresarials i sindicals integrants de l'Observatori Industrial Tèxtil, van subscriure el 21 de novembre de 2003 un Acord Marc que va incloure l'establiment de mesures limitades tant en el temps com en els destinataris orientades a afavorir l'adequació del sector tèxtil i de confecció.  
El 13 de juny de 2006, es va aprovar el Pla de Suport al Sector Tèxtil i de la Confecció, mitjançant acord subscrit entre els ministeris de Treball i Assumptes Socials, i Indústria, Turisme i Comerç, el Consell Inter tèxtil Espanyol i les organitzacions sindicals FIA-UGT i FITEQA-CCOO, en el qual s'establix la necessitat de donar continuïtat a les mesures establides en l'Acord Marc de 21 de novembre de 2003.  
D'altra banda el Consell de la Generalitat duu a terme accions de suport als sectors industrials de la Comunitat Valenciana, i ha desenvolupat actuacions de major intensitat en els últims anys en aquells amb especials dificultats. En este sentit, les polítiques executades, pioneres en molts casos, han permés comprovar l'eficàcia i la coherència en relació amb els objectius pretesos.  
D'acord amb això es va dictar l'Ordre de 14 de maig de 2007 (DOCV del dia 18) per la qual es van establir les bases reguladores per a la concessió de les ajudes per al suport a la formació sectorial de treballadors/es de la indústria tèxtil i de la confecció, i es van convocar les ajudes per a l'exercici de 2007.  
Posteriorment es va dictar l'Ordre de 16 d'abril de 2008, que modifica les bases establides en la norma anterior per a acomodar-la al nou escenari dels programes de formació.   
II  
Conscient el Consell que la situació actual del sector tèxtil i de la confecció requerix mantindre i, si és el cas, aprofundir en les polítiques desenvolupades per a la millora de l'ocupabilitat dels treballadors afectats per expedients de suspensió d'ocupació, en la línia i els termes establits en els Acords Marc per als mencionats sectors de 21 de novembre de 2003 i de 13 de juny de 2006, preveu el manteniment de les ajudes posades en marxa l'any 2007, si bé amb les necessàries adaptacions, per a garantir als treballadors i a les treballadores afectats per expedients de suspensió d'ocupació una formació que els permeta adaptar-se a la situació que travessen els sectors mencionats mencionats.  
A estos efectes la Llei 17/2008, de 29 de desembre, de Pressupostos de la Generalitat per a l'any 2009, conté en el seu annex de transferències una línia destinada a la concessió d'ajudes per a la formació dels treballadors i treballadores del sector tèxtil i de la confecció, en les empreses acollides a expedients de suspensió de contractes de treball, que presenten un pla de formació.  
III  
Pel que fa al procediment de concessió, si bé l'ordinari és el de concurrència competitiva, les ajudes que es preveuen en la present ordre, no són susceptibles d'instrumentar-se per mitjà d'este procediment, i es considera molt més apropiat el de concessió directa.  
Els motius pels quals se n'ha de fer ús, tal com excepcionalment preveu l'article 22.2.c) de la Llei General de Subvencions, són:  
a) Per l'interés social que perseguixen. No pot establir-se un procediment de concurrència competitiva, perquè resultaria contrari al fi de l'ajuda posar en contradicció necessitats de les persones que no constituïxen de per si la realització de cap activitat susceptible de ser atesa per la millor opció que es presente.  
b) L'adopció de mesures socials davant de la pèrdua temporal de l'ocupació no pot ser objecte de programació, ni pot esperar-se a la finalització d'un determinat termini per a la seua resolució.  
No obstant, això no obsta que estes puguen ser objecte de convocatòria pública d'acord amb el règim que s'establix: concessió d'acord amb criteris objectius prèviament delimitats, l'existència prèvia de crèdit adequat i suficient i les obligacions inherents a tots els beneficiaris quant al control financer i el deure de col·laboració amb els òrgans de l'administració pública competents.  
D'altra banda ha d'assenyalar-se que les ajudes que es concedisquen d'acord amb el que preveuen les bases aprovades per la present ordre, no estan subjectes a la política de control d'ajudes d'Estat, per no reunir els requisits de l'article 87.1 del Tractat CE, al no afectar la competència en raó dels beneficiaris a què van dirigides, és a dir, treballadors i treballadores del sector tèxtil i confecció amb el contracte de treball suspés per Expedient de Regulació d'Ocupació.  
Per tot això, i fent ús de les facultats atribuïdes per l'article 35 de la Llei 5/1983, de 30 de desembre, de Govern Valencià, i l'article 47.3 del Text Refós de la Llei d'Hisenda Pública de la Generalitat Valenciana,  
ORDENE  
Article primer  
S'aproven les bases, que consten com annex, reguladores de la concessió de subvencions per al suport a la formació dels treballadors d'empreses del sector industrial tèxtil i de la confecció.  
Article segon  
Excepcionalment, sense perjuí del que disposa la base vuitena i atenent criteris d'eficàcia, per a l'exercici econòmic 2009 es convoquen les ajudes a la formació dels treballadors d'empreses del sector industrial tèxtil i de la confecció de la Comunitat Valenciana.  
DISPOSICIONS ADDICIONALS  
Primera  
Per a l'any 2009, de conformitat amb el que establix la Llei 17/2008, de 29 de desembre, de Pressupostos de la Generalitat Valenciana i en compliment del que disposa l'article 47.11 del Text Refós de la Llei d'Hisenda Pública de la Generalitat Valenciana, es destina per a atendre les subvencions que es concedisquen a l'empara de la present ordre, l'import màxim de 221.790,11 euros resultant de la minoració de 78.209,89 euros (per a atendre obligacions degudament adquirides en l'exercici anterior) en la dotació inicial de 300.000 euros (tres-cents mil euros) prevista en la línia pressupostària T5046000, "Ajuda a la formació dels treballadors i treballadores del sector tèxtil i de la Confecció de la Comunitat Valenciana" del Programa 612.60, Despeses Diverses, de la secció 20 dels Pressupostos de la Generalitat.   
Segona  
Per a les accions formatives realitzades amb anterioritat a la publicació de la present ordre, i les successives convocatòries que es publiquen en el DOCV, el termini de presentació de sol·licituds indicat en l'apartat 2 de la base sisena es computarà a partir de l'endemà de la publicació.  
DISPOSICIÓ DEROGATÒRIA ÚNICA  
Es deroguen l'Ordre de 14 de maig de 2007, (DOCV núm. 5515 del dia 18 de maig) de la Conselleria d'Economia, Hisenda i Ocupació, per la qual van establir les bases reguladores per a la concessió de les ajudes per al suport a la formació sectorial de treballadors/es de la indústria tèxtil i de la confecció, i es van convocar les ajudes per a l'exercici de 2007, i l'Ordre de 16 d'abril de 2008 (DOCV núm. 5746 del dia 21 d'abril) per la qual es van modificar les dites bases i es van convocar les ajudes per a l'exercici 2008.  
DISPOSICIONS FINALS  
Primera  
Es faculta el director general de Treball, Cooperativisme i Economia Social per a dictar les instruccions i adoptar les mesures que considere oportunes per al desplegament i l'aplicació del que disposa la present ordre.  
Segona  
La present orde entrarà en vigor l'endemà de la publicació en el Diari Oficial de la Comunitat Valenciana.  
València, 4 de desembre de 2009  
El vicepresident segon i  
conseller d'Economia, Hisenda i Ocupació,  
GERARDO CAMPS DEVESA  
ANNEX  
Bases per les quals es regula la concessió de subvencions per a la formació dels treballadors i treballadores d'empreses del sector tèxtil i de la confecció de la Comunitat Valenciana, durant el període de suspensió de contractes de treball tramitats a través d'expedients de regulació d'ocupació  
Capítol I  
Disposicions generals  
Primera. Objecte  
L'objecte de la present orde és donar suport a la participació dels treballadors i treballadores de les empreses del sector tèxtil i de la confecció, afectats per expedients de regulació d'ocupació de suspensió de contractes, en accions formatives que faciliten el seu reciclatge professional o l'adquisició de noves qualificacions professionals, millorant amb això la seua adaptabilitat als canvis en l'entorn empresarial, tecnològic i productiu, i afavorint la creació d'ocupació estable i l'ocupabilitat d'estos treballadors i treballadores.  
Segona. Beneficiaris  
1. Tindran la consideració de beneficiaris/es de les ajudes regulades en les presents bases, els treballadors i treballadores pertanyents a les empreses del sector tèxtil i de la confecció, que reunisquen els requisits següents:  
- Desenvolupar alguna de les activitats industrials del sector tèxtil i de la confecció a què s'aplica el conveni col·lectiu general de treball de la indústria tèxtil i de la confecció, o, en cas d'aplicar un altre conveni, que la seua activitat es trobe enquadrada en els epígrafs 13, 14.1, 14.3 i 20.60 del Codi Nacional d'Activitats Econòmiques aprovat pel RD 475/2007 (CNAE 2009).   
- Tindre la seu social o l'establiment de producció a la Comunitat Valenciana.  
- Tindre un mitjana de treballadors/es fixos igual o superior al 80% de la plantilla, en els sis mesos anteriors a la sol·licitud de suspensió de contractes de treball.  
- Haver obtingut resolució d'autorització de la suspensió dels contractes de treball dictada per la Direcció General de Treball, Cooperativisme i Economia Social a través d'un expedient de regulació d'ocupació de suspensió de contractes vinculat (en endavant ERE vinculat) a l'Acord Marc de 13 de juny de 2006, o per mitjà d'Interlocutòria dictada pel Jutjat Mercantil en un procediment de Regulació d'Ocupació a l'empara de l'article 64 de la Llei 22/2003, de 9 de juliol, Concursal.  
2. Les mesures de suspensió no podran donar lloc a més de dos expedients anuals, amb el límit d'un mínim de 21 dies naturals per expedient i un màxim global de 90 dies naturals per any i per treballador afectat.   
3. No podran obtindre la condició de beneficiari, les persones en les quals concórrega alguna de les prohibicions previstes en l'article 13 de la Llei 38/2003, de 17 de novembre, General de Subvencions, l'apreciació de les quals es farà en la forma prevista en l'article mencionat.  
Tercera. Naturalesa de les ajudes i import  
1. L'ajuda consistirà en una subvenció a fons perdut, a cada un dels treballadors/es inclosos en l'ERE vinculat, per la formació rebuda.  
2. El seu import oscil·larà entre 9,27 euros diaris i 12,74 euros diaris, per dia efectiu de suspensió de contractes, descomptats els diumenges que hi haja en el període corresponent, segons el tram salarial brut a què pertanga el treballador, d'acord amb l'escala següent:  
- Fins a 1.040 euros mensuals: 9,27 euros dia  
- Fins a 1.143 euros mensuals: 9,65 euros dia  
- Fins a 1.267 euros mensuals: 10,60 euros dia  
- Fins a 1.380 euros mensuals: 11,56 euros dia  
- Des de 1.381 euros mensuals: 12,74 euros dia  
3. Es concedirà una ajuda de 382,20 euros mensuals (12,74 diaris) als treballadors i treballadores que no perceben prestacions per desocupació.  
Quarta. Compatibilitat de les ajudes i límits  
Les ajudes seran incompatibles amb qualssevol altres que s'obtinguen procedents d'entitats públiques o privades amb la mateixa finalitat.  
L'import de la subvenció mai podrà superar, junt amb la prestació per desocupació percebuda, la quantitat equivalent al salari net del treballador o treballadora per jornada ordinària, segons la mitjana dels últims tres mesos treballats. Per al càlcul d'este salari net es computarà la part proporcional corresponent al salari diferit de les pagues extraordinàries.  
Cinquena. Activitats formatives  
1. Les empreses, els treballadors i les treballadores de les quals siguen sol·licitants d'estes ajudes, hauran de garantir l'execució d'un pla de formació, en el qual participaran durant la suspensió de les seues relacions laborals, d'acord amb les accions formatives subvencionades per la Direcció General de Formació i Qualificació Professional del SERVEF, en el marc dels Programes de Formació Professional per a l'Ocupació de l'esmentada direcció general i, preferentment, a través dels Contractes Programa Sectorials, sense perjuí de la seua inclusió en altres iniciatives de formació professional.  
No obstant això, en el cas que els treballadors o les treballadores afectats per un expedient de suspensió de contractes siguen més de dos-cents, les accions formatives a què es referix la present base podran ser desenvolupades, si és el cas, d'acord amb les convocatòries específiques que a este respecte duga a terme el SERVEF.  
2. El Pla de Formació reunirà els requisits establits en les corresponents convocatòries d'ajudes per a estos programes, i haurà de ser consultat amb els representants legals dels treballadors de les empreses afectades pels processos de suspensió de contractes.  
3. Les entitats que hagen impartit la formació emetran certificació comprensiva que està continguda en el Contracte Programa sectorial, o en la iniciativa de formació professional de què es tracte, així com de la seua realització, amb relació a cada un dels treballadors.  
4. En tot cas, perquè els treballadors puguen tindre dret a l'ajuda a la formació, esta tindrà una duració mínima per participant de 45 hores (suspensió de 21 dies), 60 hores (suspensió de 30 dies), 180 hores (suspensió de 90 dies), o la proporció corresponent a tot el període de suspensió de contractes que efectivament s'haja dut a terme.  
Capítol II  
Procediment de concessió. Instrucció i resolució  
Sisena. Presentació de sol·licituds i termini  
1. Els treballadors i les treballadores inclosos en un ERE vinculat que desitgen acollir-se a les ajudes hauran de presentar la seua sol·licitud a través de l'empresa en què presten els seus servicis, per mitjà d'instància dirigida al conseller d'Economia, Hisenda i Ocupació segons model normalitzat, i es presentaran en les corresponents direccions territorials d'Ocupació i Treball, en la Direcció General de Treball Cooperativisme i Economia Social, o en qualssevol altra de les formes establides en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
La sol·licitud haurà d'estar firmada pel representant legal de l'empresa i per cada treballador que, inclòs en l'ERE i afectat per la suspensió del seu contracte de treball, haja participat en les accions formatives.   
Estaran a disposició dels interessats els models de sol·licituds i de documents de caràcter general relatius a estes ajudes, en l'adreça d'Internet http://www.gva.es/subvencionestrabajo.   
2. Les sol·licituds s'hauran d'emplenar en el termini d'un mes des de la data de finalització de la suspensió autoritzada o realitzada efectivament, cas que esta haja ocupat un temps menor per causa justificada en l'expedient, i en tot cas la formació programada s'haurà dut a terme d'acord amb el temps real de suspensió.  
Setena. Documentació  
1. Les sol·licituds s'hauran d'adjuntar als documents que a continuació es detallen:  
- Domiciliació bancària del beneficiari, en imprés normalitzat (fitxa de manteniment de tercer).  
- Certificat de l'empresa acreditatiu del període de suspensió efectiva de cada un dels treballadors o treballadores sol·licitants.  
- Certificat de l'empresa de les retribucions brutes dels sis últims mesos i netes dels tres últims (inclòs el prorrateig de les pagues extraordinàries corresponents) de cada treballador/a sol·licitant.  
- Còpia de la prestació per desocupació reconeguda, o certificació emesa pel Servici Públic d'Ocupació estatal, relatiu als dies de suspensió i a la prestació percebuda, de cada un dels treballadors que haja participat en l'acció formativa.  
- Declaració responsable de no incórrer en les prohibicions per a obtindre la condició de beneficiari arreplegades en els apartats 2 i 3 de l'article 13 de la Llei 38/2003, de 17 de novembre, General de Subvencions.  
- Declaració responsable relativa al compliment de les obligacions tributàries i enfront de la Seguretat Social, de conformitat amb l'article 24.4 del Reial Decret 887/2006, de 21 de juliol, pel qual s'aprova el Reglament de la Llei 38/2003, de 17 de novembre de 2003, General de Subvencions.   
- Declaració responsable relativa que el sol·licitant no és deutor de la Generalitat per reintegrament de subvencions.  
2. La resolució d'autorització de la suspensió dels contractes de treball dictada per la Direcció General de Treball, Cooperativisme i Economia Social en l'ERE vinculat, o la certificació en este sentit quan la suspensió dels contractes haja sigut acordada per Interlocutòria dictada en un procediment de Regulació d'Ocupació a l'empara de l'article 64 de la Llei Concursal seran incorporades per l'administració a l'expedient durant la fase d'instrucció del procediment.  
3. Quan la sol·licitud no reunisca els requisits assenyalats en l'article 70 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, o no s'hi adjunte la documentació que d'acord amb esta base resulta exigible, es requerirà l'interessat, de conformitat amb el que disposa l'article 71 de la llei mencionada mencionada, perquè en el termini de 10 dies, esmene la falta o adjunte els documents preceptius, amb indicació que, si no ho fa així, es considerarà que ha desistit de la seua petició.  
Vuitena. Òrgan competent i procediment de concessió de les ajudes. Instrucció i resolució del procediment  
1. Serà competent per a convocar les ajudes regulades en esta ordre, publicar les dotacions anuals i dictar la resolució dels procediments de concessió, el/la titular de la Direcció General de Treball, Cooperativisme i Economia Social, per delegació del conseller d'Economia, Hisenda i Ocupació.  
2. El procediment per a la concessió de les ajudes es durà a terme en forma directa de conformitat amb l'article 22.2.c) de la Llei General de Subvencions, respectant l'ordre cronològic de presentació de les sol·licituds, i sempre que hi haja crèdit adequat i suficient. En cas d'insuficiència de dotació es procedirà a desconvocar les ajudes.  
3. La instrucció es realitzarà per l'Àrea de Relacions Laborals i Seguretat Laboral.   
El termini màxim per a tramitar el procediment i notificar la resolució serà de sis mesos comptat des de la presentació de la sol·licitud en qualsevol dels registres d'entrada de la Conselleria d'Economia, Hisenda i Ocupació, i això sense perjuí del que disposa l'article 42.5 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en la redacció donada per la Llei 4/1999, de 13 de gener. En tot cas la resolució haurà de dictar-se amb anterioritat al 31 de desembre de cada exercici en què romanguen en vigor les presents bases.  
El transcurs del termini assenyalat sense que s'haja dictat i notificat la resolució pertinent legitimarà al sol·licitant per a entendre desestimada la seua petició per silenci administratiu, sense perjuí que subsistisca l'obligació legal de resoldre sobre la petició formulada.  
4. El director general de Treball, Cooperativisme i Economia Social vista la proposta elevada per l'instructor del procediment, que podrà ser individualitzada o incloure-hi tots o alguns dels sol·licitants que s'estime que han d'obtindre les ajudes, resoldrà concedint o denegant, segons pertoque, les ajudes regulades en les presents bases i fixant expressament la quantia.   
5. Es donarà suport a les accions formatives realitzades durant l'exercici en curs.   
6. La resolució de concessió es notificarà a l'interessat o, si és el cas, al representant designat, i serà comunicada a l'empresa.  
7. Les resolucions esgotaran la via administrativa i contra estes podrà interposar-se recurs de reposició davant de l'òrgan que les ha dictades, en el termini d'un mes des de l'endemà de la notificació, o ser impugnades directament davant de l'ordre jurisdiccional contenciós administratiu, en el termini de dos mesos des de l'endemà de la notificació, d'acord amb el que disposen els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú i l'article 46 de la Llei 29/1998, de 13 de juliol, reguladora de la Jurisdicció Contenciosa Administrativa, sense perjuí que els interessats puguen interposar qualsevol altre recurs que estimen procedent.  
Novena. Pagament de les ajudes  
La proposta de pagament de les ajudes es formularà simultàniament a la seua concessió i es lliurarà directament al compte designat pel beneficiari/a. En cap cas pertocarà el lliurament anticipat.   
Desena. Obligacions dels beneficiaris  
Són obligacions del beneficiari:   
a) Haver dut a terme les activitats formatives objecte d'ajuda de conformitat amb les presents bases.  
b) No incórrer en les prohibicions per a obtindre la condició de beneficiari arreplegades en els apartats 2 i 3 de l'article 13 de la Llei 38/2003, de 17 de novembre, General de Subvencions.  
c) No ser deutor enfront de la Generalitat per reintegrament de subvencions.  
d) El sotmetiment a actuacions de control financer que corresponen a la Intervenció General en relació amb les ajudes concedides.  
Onzena. Control de les ajudes  
Correspondrà a la Direcció General de Treball, Cooperativisme i Economia Social dur a terme la funció de control de les subvencions concedides.  
El Pla de Formació serà objecte de control i seguiment per part de la Direcció General de Formació i Qualificació Professional del SERVEF.  
Dotzena. Actualització de l'import de les ajudes.  
Les quanties de les ajudes s'actualitzaran anualment, en funció de l'augment salarial revisat en el conveni general de la indústria tèxtil i de la confecció, sempre que este siga superior al 2,5%, que actuarà com a mínim.